KIRJALLINEN KYSYMYS E-0385/00 esittäjä(t): Nelly Maes (Verts/ALE) komissiolle. Mainosten vastaanottamisen estävä mikrosiru televisiolaitteissa.



Virallinen lehti nro 330 E , 21/11/2000 s. 0148 - 0149



KIRJALLINEN KYSYMYS E-0385/00 esittäjä(t): Nelly Maes (Verts/ALE) komissiolle (15. helmikuuta 2000) Aihe: Mainosten vastaanottamisen estävä mikrosiru televisiolaitteissa Joissain televisioissa on nykyään mikrosiru, joka estää automaattisesti mainosviestien vastaanottamisen ja lähettää tilalla muuta kuvamateriaalia. Tätä tekniikkaa voidaan verrata autoradioiden mikrosiruun, joka ilmoittaa liikennetiedotuksista. Kuluttajan tästä saama hyöty on mahdollisuus välttää mainoksia. Mainosten tekijät taas saavat motivoituneita katsojia. Vaihtoehtoinen kuvamateriaali voidaan rahoittaa kaventamalla asteittain mahdollisuutta vähentää mainoskulut verotuksessa. Mikrosirun aktivoinnin edellytyksenä on lainsäädäntömuutos, jonka mukaan mainoksen alkamisen yhteydessä olisi pakollista lähettää signaali. Samanaikaisesti olisi luotava puitteet vaihtoehtoisen kuvamateriaalin tuotannolle. Mainituista syistä on toivottavaa, että yhteisö antaa säädöksen, jolla tämä mikrosiru tulee pakolliseksi kaikkiin televisioihin. Voisiko komissio ilmoittaa, onko tällainen säädös, jolla mikrosirusta tulee pakollinen, mahdoton toteuttaa vai toivottava? Mihin toimiin komissio aikoo ryhtyä tällaisen säädöksen antamiseksi? Frederik Bolkesteinin komission puolesta antama vastaus (31. maaliskuuta 2000) Arvoisa parlamentin jäsen viittaa uuteen tekniikkaan, jonka avulla katsojat voisivat vastaanottaa TV-mainosten aikana muuta kuvamateriaalia. Toiminto edellyttäisi sellaisen mikrosirun asentamista televisiovastaanottimiin, jonka avulla mainosjaksot pystytään havaitsemaan. Komission tietojen mukaan toiminnon toteuttavaa järjestelmää ei ole vielä olemassa, vaikka eräät RDS-tekniikan (Radio Data System) ominaisuudet saattavat tehdä sen teknisesti mahdolliseksi radioissa. Arvoisan parlamentin jäsenen mielestä kyseinen ominaisuus voisi toisaalta kiinnostaa katsojia, jotka haluavat välttää mainoksia, ja toisaalta mainostajia, jotka haluavat tavoittaa vain sellaiset katsojat, jotka suhtautuvat myönteisesti kaupallisten viestien vastaanottamiseen. Arvoisa parlamentin jäsen ehdottaa, että mainosten korvaaminen voitaisiin rahoittaa mainoskulujen verovähennysoikeuden progressiivisella vähentämisellä. Arvoisan parlamentin jäsenen mukaan vaadittaisiin lakimuutos, jotta TV-asemat voisivat lähettää tällaisia signaaleja ja jotta varmistettaisiin korvaaville lähetyksille välttämättömän infrastruktuurin käyttöönotto. Arvoisa parlamentin jäsen kysyy siksi komissiolta, pitääkö se toivottavana, että mikrosirujen asentaminen televisioihin säädetään pakolliseksi. Komission mielestä keksintö on ensinnäkin hyödyllinen kuluttajille, jotka eivät halua vastaanottaa TV-mainontaa. Komissio on samaa mieltä myös siitä, että mainostajat haluavat kohdistaa viestinsä vastaanottavimmille kuluttajille. Näyttää siis siltä, että mikrosiru kiinnostaisi sekä TV:n katsojia että mainostajia ja että sille olisi menekkiä. Tämän vuoksi komissio ei näe tarvetta säätää asiaa koskevia lakeja siltä varalta, että televisiolaitteiden valmistajien olisi mahdollista toteuttaa tämä keksintö käytännössä. Tulisi myös ottaa huomioon, että lähetystekniikka muuttuu parhaillaan. Digitaalitelevision tulo markkinoille mahdollistaa uusia mainontamuotoja, mutta antaa kuluttajalle vuorovaikutteisuuden ansiosta myös uusia hallintakeinoja. Kaikkia analogista televisiota varten kehitettäviä järjestelmiä uhkaa nopea vanhentuminen. Toisaalta on selvää, että kaupallisten TV-asemien, joiden ainoana rahoituslähteenä ovat mainostulot ja sponsoriaika, täytyisi reagoida kyseisen teknologian leviämiseen joko muuttamalla mainosajan hintoja tai mahdollisesti perimällä katsojilta maksu ensiluokkaisesta, mainoksettomasta palvelusta. Komissio ei usko, että tässäkään suhteessa tarvitaan lainsäädäntöä, jolla TV-asemat pakotettaisiin tarjoamaan palvelua, koska sillä on selvästi lisäarvoa katsojien ja mainostajien kannalta. Komissio ei liioin usko, että arvoisan parlamentin jäsenen ehdottama mainoskulujen verovähennysmahdollisuuden kaventaminen auttaisi tässä asiassa. Päinvastoin, se vähentäisi edelleen mainosajan kysyntää, mikä puolestaan lisäisi kaupallisiin TV-asemiin kohdistuvaa painetta ja siten huonontaisi niiden mahdollisuuksia kehittää sopiva rahoitusmenetelmä, jonka avulla tätä mielenkiintoista tekniikkaa voitaisiin levittää. Komissio ei myöskään usko, että lähiaikoina olisi odotettavissa sellaista välitöntä verotusta koskevaa yhteisön lainsäädäntöä, jolla itse asiassa osittain yhdenmukaistettaisiin mainoskulujen vähennysoikeutta koskevia kansallisia lakeja.